Două accidente grave s-au produs în Vinerea Mare, pe șoselele din România. Graba, aglomerația și agitația din această perioadă duc la producerea unor astfel de evenimente rutiere. Până la această oră, au fost raportate două incidente grave în județele Giurgiu și Argeș.
În municipiul Giurgiu, o femeie din Ucraina a ajuns la spital după ce mașina în care se afla s-a răsturnat. Două autoturisme au fost implicate în accident, iar în urma impactului femeia de 78 de ani a fost rănită.
La fața locului au ajuns trei ambulanțe SAJ și două echipaje ale SMURD Giurgiu, pentru a acorda îngrijiri victimelor. Impactul puternic a avut loc la intersecția străzii 1 Decembrie 1918 cu B-dul Academician Miron Nicolescu.
Bătrâna din Ucraina a suferit mai multe leziuni, fiind preluată de o ambulanță și transportată la spital. Oamenii legii au întocmit dosar penal pentru vătămare corporală din culpă, iar cercetările vor stabili în ce împrejurări a avut loc accidentul.
„În urma producerii accidentului rutier din municipiul Giurgiu, la spital a ajuns o femeie de 78 ani din Ucraina, conştientă, cooperantă, cu traumatism cranian şi facial gradul unu, dar şi câteva contuzii minore de membre.
După ce s-au acordat îngrijiri şi după ce a fost echilibrată, o să fie trimisă la Spitalul Bagdasar pentru un consult de neurochirurgie, urmând ca apoi să revină la SJU Giurgiu”, a transmis purtătorul de cuvânt al Spitalului Judeţean de Urgenţă Giurgiu, Alexandru Edelstein, conform Agerpres.
Un alt accident grav s-a petrecut în Vinerea Mare în localitatea Slobozia, din județul Argeș, pe DJ 503. Conducătorul unui autoturism a pierdut controlul asupra volanului, din motive încă necunoscute.
Bărbatul a ajuns cu mașina într-un cap de pod. O femeie de 50 de ani, pasageră în autoturism, a fost grav rănită. Victima a fost preluată de un echipaj SMURD și transportată la o unitate medicală.
La scurt timp, un alt eveniment rutier a fost raportat pe DN 7, Pitești-Râmnicu Vâlcea, tot în județul Argeș. Un șofer a ajuns cu mașina într-un șanț. Din fericire, în acest caz nu au fost persoane rănite.